Trei variante sunt luate în discuţie de Guvern privind Pilonul II de pensii, a explicat premierul Mihai Tudose, la un post de televiziune.

Şeful Executivului a precizat că în momentul de faţă se fac calcule pentru a se alege soluţia cea mai bună, iar rezultatele vor fi prezentate public de Ministerul de Finanţe. Cel mai probabil, spune premierul, simulările privind Pilonul II de pensii vor fi gata săptămâna viitoare.

Mihai Tudose: „Trei variante: să rămână lucrurile aşa cum sunt, umblând doar la comisioanele care se iau azi de administratorii privaţi pentru că au exagerat, varianta a doua - să diminuăm cota pentru Pilonul II în favoarea Pilonului I şi varianta a treia - cea de opţional. Se fac calcule, ministerul de finanţe vi le va prezenta public”.